אהרן בית-הלחמי

אהרן בית-הלחמי (12 בספטמבר 1936 – 6 בנובמבר 2019) היה מהנדס ומנהל ישראלי, כיהן כראש אגף מחקר ופיתוח במשרד הביטחון (בדרגת תת-אלוף) וכמנכ"ל משרד הביטחון מאוקטובר 1982 ועד מאי 1983.

ביוגרפיה
בית-הלחמי נולד בראשון לציון. ב-1954 סיים את לימודיו בתיכון עירוני א' בתל אביב. ב-1958 סיים בהצטיינות לימודי הנדסת חשמל בפקולטה להנדסת חשמל בטכניון. בצה"ל שירת בחיל האוויר כקצין-מהנדס, ב-1961 יצא להשתלמות בנושאי הנדסת אווירונאוטיקה בצרפת, ב-1970 סיים לימודי תואר שני בהצטיינות במדעי המחשב בבית הספר של הצי ללימודים מתקדמים בארצות הברית. כיהן כראש המחקר והפיתוח בחיל האוויר, ב-1974 פנו אליו הפיזיקאים פליקס דותן ושאול יציב מהאוניברסיטה העברית בהצעה להקים תוכנית שתכשיר אנשי מחקר ופיתוח צעירים לטובת מערכת הביטחון. בית-הלחמי פעל במשך מספר שנים להקמתה עד לאימוץ הרעיון על ידי הרמטכ"ל רפאל איתן ויציאתה לדרך כתוכנית תלפיות ב-1979.

ב-1977 מונה לראש אגף המחקר ופיתוח במשרד הביטחון בדרגת תת-אלוף וחבר המטה הכללי של צה"ל. באוקטובר 1982 מונה למנכ"ל משרד הביטחון, וכיהן בתפקיד עד מאי 1983.

בשנים 1983 עד 1985 כיהן כנשיא חברת תהל מהנדסים יועצים, בשנים 1985 עד 2000 כיהן בדירקטוריון אל-אופ ובשנים 2000 עד 2005 בדירקטוריון אלביט מערכות ואחר כך כיועץ ליו"ר החברה. בית הלחמי כיהן כמנכ"ל מפעלי פדרמן, בעלת השליטה באלביט מערכות ומשנת 1994 כנשיא ושותף-מנהל בקרן הון סיכון יורופאנד של קבוצת פדרמן.

בית-הלחמי מילא תפקידים בכירים בסקטור החינוכי-אזרחי, כיהן כחבר הוועדה לתכנון ולתקצוב, יו"ר ועדת ההיגוי מטעם המועצה להשכלה גבוהה להקמת בית ספר לרפואה בגליל שהובילה להקמת הפקולטה לרפואה בצפת של אוניברסיטת בר-אילן ומשנת 2012 היה ראש חבר הנאמנים של המכללה האקדמית תל-חי.

נישא לאיילה, והיה אב לשלושה בנים וסב לארבעה נכדים.

נפטר ב-6 בנובמבר 2019.

לקריאה נוספת
 
 "Beth-Halachmi, Aharon," in: Who's who in Israel and Jewish personalities from all over the world 20 (1985), p. 61.

הערות שוליים

מנכ"לי משרד הביטחון
דירקטורים ישראלים
אנשי חינוך ישראלים
ראשי מפא"ת
תתי-אלופים בצה"ל
תוכנית תלפיות
בוגרי תיכון עירוני א' (תל אביב)
בוגרי הטכניון - מכון טכנולוגי לישראל
ישראלים שנולדו ב-1936
ישראלים שנפטרו ב-2019
אישים הקבורים בגבעת השלושה